Je Estenes de Ceys, damoisiaux, fil çay en arrier le noble baron Richar, signour de Ceys, fais savoir à touz cex qui verront et orront ces presantes lettres que, con je et li mien et mi aidant eussons fait et tenu domages et enjures à noble baron Jeham de Chalon, signour d’Arlay, mon signour, et en sa terre et à ses homes, em plusours lues et em plusours menieres, je, diz Estenes, pour l’amande des devantdiz domages et enjures, en recompensation de ces, ay doné et doin à toutjourmais heritablemant à devant [dit] Jeham, mon signour, et es suens, les fiez que l’on tient et doit tenir de moy à Mellant et es appartenances de ces luef, lesquex fiez Perrin de Mellant, fil mons. Girart, Perrin li Accurteys, Willaumes, Villemins li Plumate, Freriez, li enfant Greillat et li fil Richar de Mellant tien[en]t de moy, et generalmant quanque j’ai, puis et doy avoir en ladite vile de Mellant et es appendises d’iceli, en rerefiez, en hommes, en terres, en demeneures, coment que ceu soit, saul que se my hommes d’Amondans, d’Amancey et de Fertens ont riens de demeneure ezdiz leus, ceu encepte je. Après je repran dou devantdit Jeham, mon signour, pour l’amande desdites enjures et domaiges, en accressement de son fié que je tien de luy, le fié que mess. Fromons d’Elaise et le fié que Jannins de Criccey (sic) tien[en]t de moy, et quamque il en tienent en fiez et en rerefiez et en autre meniere, comant que ceu soit, et me deveste des devantdites choses et le devantdit Jeham am mete em possession corporal ou anssi; et promet... En tesmoignage de laquel chose, j’ay requis à religious home et honeste l’abbé de Buillon que il mete son seel pendant en ces presantes lettres ensamble le mien seel... Faites et données l’an Nostre Signour corrant per mil CC septante et oyt, ou mois de decembre.